
  Első fejezet


  HALLE


  Akár egy lassított felvétel a gazellára támadó oroszlánról: a labda keresztülszeli a levegőt, és egyenesen a férfi felé száguld, aki az imént szállt ki a szomszéd ház előtt megálló autóból.


  Add, uram, hogy ne találja el! Ne találja el! Ne…


  Puff!


  A focilabda nagy hanggal lepattan a pasi fejéről.


  Hogyan tegyünk jó benyomást az új szomszédunkra?


  Gyilkos pillantást vetek két tizennégy éves öcsémre.


   Megmondtam, hogy a ház mögött labdázzatok!


  A két fiú elindul. Quinn felemeli a földről az útjába került labdát, és tovabaktatnak a rozoga kerítés meg a mögötte jócskán túlburjánzó fű irányába.


  Forr bennem a düh. Leginkább azért, mert halálosan ki vagyok merülve. Még életemben nem éreztem magamat ennyire fáradtnak. Huszonhárom éves létemre én lettem a két öcsém törvényes gondviselője. Nem ez volt a terv, de mit tehetnék? Összetartozunk velük, még akkor is, ha az irántuk érzett felelősség elviselhetetlen súlyként nehezedik a vállamra. Korábban is alig tudtam fenntartani magamat. S hogy most mi lesz? Majd valahogy megoldom. Ahogy mindig.


  Leteszem a kezemben tartott ládát a földre, és elindulok a füves sáv felé, amely elválasztja az én elhanyagolt udvaromat

  a szomszédunk makulátlan kertjétől.


  Épp most fájdalmas arckifejezéssel dörzsöli a fejét, és ide-oda nézve keresi, honnan érte a váratlan támadás.


   Annyira sajnálom!  állok meg előtte behúzott nyakkal. Nem csupán a focilabdás incidens miatt érzem kínosan magamat, hanem azért is, mert ő méregdrága, tökéletesen szabott öltönyben feszít, én meg tépett aljú farmersortban és abban a rajzfilmfigurás pólóban vagyok, amit még gimis koromban kaptam.  A két öcsém… Mondtam nekik, hogy hátul focizzanak, de tizennégy évesek, és nemigen szeretnek hallgatni a nővérükre.


  Leengedi a kezét, amivel a fejét tapogatta, és a tekintetét rám szegezi. Ezzel lehetővé teszi, hogy végre alaposabban szemügyre vehessem az arcát.


  Te szentséges ég!


  Alighanem ő a legjóképűbb fazon, akivel valaha találkoztam. Ragyogóan kék, kifejező szempár. Homokszínű haj. Szép vonalú áll, rajta alig látható borosta. A testtartása egyszerre magabiztos és könnyed.


   Semmi gond.  Mély, megnyugtató hangja van.  Tudom, milyenek a gyerekek. A szüleitekkel költöztetek ide a szomszédba?


   Nem. Vagyis igen, mi költözünk ide, de nem a szüleinkkel. Csak a két testvérem meg én.


   Aha  bólogat, és újra megdörzsöli a fejét.  Értem.


  Nem érzem leereszkedőnek a hangját, annak ellenére, amilyen szemeket mereszt a szomszéd házra: az én házamra. Amely határozottan egy rakás trágyára hajaz, összevetve az utcában álló bármelyik másik épülettel.


   Nem túl nagy az épület  húzom ki magamat.  De szépen rendbe fogom hozni!


  Majd ha elég pénzem lesz rá, ami, ha ebben az ütemben haladok, sohasem fog bekövetkezni. De legalább tető van a fejünk fölött. Ez a legfontosabb.


  A szomszédunk kék szeme végigszalad rajtam. Felületesen, nem úgy, mintha mustrálgatna. Inkább csak megpróbál elhelyezni az emlékezetében, hogy később felismerjen.


   Ha szükség lenne segítségre, csak szólj. Én is sok mindent megcsináltam a saját házamban.


  Meglepetten pislogok rá.


   Tényleg?


  Öltönyben-nyakkendőben túlságosan jól öltözöttnek hat ehhez. Igaz, a keze férfias és jókora, a kézfején vaskos erek futnak, mégsem úgy néz ki, mintha rendszeresen végezne fizikai munkát. Emellett eszembe jut még egypár dolog, mi mindent tudhat két ilyen férfikéz csinálni a barkácsoláson kívül.


  Úgy nevet fel, mint akit mulattat a helyzet.


   Igen, tényleg elég sok mindent magam végeztem a felújításkor, bár bevallom, volt hozzá segítségem. Thayernek  mutat a háza másik oldalán álló épületre  kertészeti cége van. Biztosra veszem, hogy szívesen segít majd a kertrendezésben.


  Megránduló arccal veszem szemügyre a gondozatlan gyepet meg a haldokló növényeket. Az új házunk úgy rí ki az egymás mellett sorakozó, szépen karbantartott otthonok közül, mint egy sérült hüvelykujj. Az ingatlanos szerint a ház régóta lakatlanul állt, várva, hogy az örökösök megvívják a csatát maguk közt, ki mennyi pénzt kap az eladás után. Úgy tűnik, nem tanulták meg, hogyan kell barátságosan osztozkodni. A háborúskodás olyan sokáig tartott, hogy a ház elkezdett tönkremenni, ezért veszített az értékéből annyit, hogy megvásárolhassam. De legalább olyan környéken van, ahol jó iskolákat találni. Egy újabb dolog, amiről nem hittem volna, hogy az én koromban ezzel fogok foglalkozni, de lám, mégis így esett.


   Remek lenne!  Széles mosolyt ragasztok az arcomra, még ha világosan tudom is, hogy semmi esély rá, hogy akár ettől a fickótól, akár a kertszomszédjától bármiféle szívességet

  kérjek.


  Sokféle szempontból magam vagyok a legidősebb nővér két lábon járó prototípusa, ami sok más mellett azt jelenti, hogy utálok bárkitől segítséget kérni. Ha nem tudom kitalálni, hogyan csináljam, inkább belepusztulok a próbálkozásba.


   Caleb vagyok  nyújtja felém a kezét.


   Halle.  A tenyerébe csúsztatom a kezemet. Meleg a bőre, és valóban meglepően érdes a tenyere, főként ahhoz képest, milyen szépen ápolt körmei vannak.  A két kis gazfickó pedig Quinn és Casen  mutatok az öcséimre, akik előkerültek a hátsó udvarból, és az előkerten át a verandához szaladnak, ahol leülnek a felfelé vezető lépcsőre. A deszkák csak úgy nyöszörögnek a súlyuk alatt.


   Halle  ismétli el Caleb a nevemet. A lábujjaimtól a fejem búbjáig érzem, ahogy kimondja.  Nem tudtam erről. Tudok segíteni bármiben?  int a felhajtón álló költözőkamionra.


   Köszönöm, de semmi szükség rá, megoldom!  intek én is a fehér-narancsszínre festett jármű felé. Nem fogadom el a felkínált segítséget, még akkor sem, ha óriási szükségem volna rá. Hogyisne!


  A folyamat nyilvánvalóan gyorsabban és fájdalom­mente­sebben zajlana, ha segítene valaki, de nem ismerek a városban senkit, az meg hallatlanul nagy mutatvány volna, ha rá tudnám venni a két öcsémet, hogy néhány percnél tovább cipekedjenek. Képtelenek pár percnél tovább egy dologra összpontosítani, hacsak nem videójátékról van szó.


  Caleb zsebre vágott kézzel a teherautó nyitott hátuljához ballag, majd magasra emelt szemöldökkel fordul vissza felém.


   Nekem úgy tűnik, mégiscsak elkelne néhány segítő kéz.


  Összeszorítom a számat. Kétségkívül jó szándékú a felajánlás, de engem azonnal felbosszant vele. Én akkor érzem komfortosan magam, ha mindent megoldok egyedül. Mindig így volt, miért változtatnék?


   Tényleg rendben lesz a dolog.  Veszek egy nagy levegőt.  A fiúk segíteni fognak. Megoldjuk!


  Caleb egyetlen további szó nélkül elballag. Ó, a francba! Nem akartam magamra haragítani a szomszédunkat. Már épp bocsánatkérően utána akarok kiáltani, amikor megáll a kocsija mellett, az ajtajának dől, és a zsebéből kiveszi a mobilját.


   Szia, ki tudsz jönni?  szól bele, amikor a túlvégen felveszi valaki.  Segíteni kellene az új szomszédunknak kipakolni a költöztetőkocsiból.


  Ennyi. Elhúzza a készüléket a fülétől, a kijelzőre koppint, és visszateszi a telefont a zsebébe. Aztán rám emeli a szemét, és megnéz magának, ahogy sután állok az ő kertjét meg az enyémet elválasztó sáv közepén.


   Thayer is mindjárt kijön, hogy segítsen.


  Remek. Minden erőmet össze kell szednem, hogy ne görnyedjek össze csalódottságomban.


   Erre tényleg semmi szükség! Úgy nézel ki, mint aki épp most érkezett haza a munkahelyéről.  A biztonság kedvéért intek egyet az öltönye felé.  A ruhád alapján erre következtettem.


  Lassan árad szét az arcán a mosoly, és némi hetykeség keveredik az arckifejezésébe. Mintha röntgenszemmel makacs büszkeségem mögé látna.


   Tényleg nem gond!  erősíti meg.


  Ugrálnom kellene örömömben. Holnap állítólag esni fog az eső, de ha segítenek, még ma este mindent be tudunk vinni a házba. Ám az agyam egyik szegletében egy nyűgös hang továbbra is azért esedezik, hogy azonnal mondjam meg ennek a fazonnak, nem kérek a hülye segítségéből.


  A háttérbe tolom a belső hangocskát.


   Köszönöm!  mondom inkább.  Ránézek a srácokra, mindjárt jövök.


  Eltűntek, és a hangjukat sem hallom, ami sosem jelent jót. Tizennégy évesek, nem kellene folyton rajtuk tartanom a szememet, de időről időre bebizonyítják, hogy nagyjából annyira szabad megbízni bennük, mint két óvodásban, hiába lakli kamasz mindkettő.


  A gondolatra azonnal megáll a lábam a levegőben.


  Januárban betöltik a tizenötöt, ami autóvezetési leckéket jelent, gyakorlójogsit, és…


  Elhallgattatom a fejemben kavargó gondolatokat. Túlságosan előreszaladtam.


   Csak nyugodtan  szól utánam Caleb.  Gyorsan átvedlek hórukkmunkásnak, és Thayer is itt lesz pár perc múlva.


  Győzelmesen felé emelem a hüvelykujjamat, aztán a következő pillanatban azt kívánom, bárcsak elnyelne a föld. Hüvelykujjemelés? Mint az ötévesek?


  Elindulok megkeresni a két testvéremet, átlépek a törött kerítésen. A ház ajtaja zárva, biztosan hátul vannak. Hacsak nem tanulták meg, hogyan kell feltörni a zárakat.


  A gyomrom elszorul. Ácsi! Lehet, hogy tényleg feltörték a zárat?


  Egyáltalán nem lepne meg, ha a szabadidejükben elsajátították volna ezt a készséget.


   Fiúk!  kiáltom, tekintetemmel az udvarunk zegzugait pásztázva.  A szomszédok segítenek kipakolni! Nektek is segítenetek kell.


  Átnyomulok egy elburjánzott bokron, közben árgus szemekkel lesem a talajt, mert kicsit félek, nehogy kígyóra lépjek. Erős, független nő vagyok, bármit megoldok egyedül, egészen addig a pillanatig, míg nem találkozom kígyóval vagy pókkal.


   Casen! Quinn!


  Elindulok a vaskos törzsű fa felé, és amikor közelebb érek, a fejemet hátradöntve felnézek. Oda nem illő színt látok megvillanni.


  Hát persze hogy fenn vannak a fán. Mire számítottam?


   Másszatok le azonnal! Mielőtt még lezúgtok, ripityára töritek a csontjaitokat, és a kórházban köttök ki. Segítenetek kell.


  Esküszöm, ez a két kölök eltökélte, hogy addig nem nyugszanak, míg szívrohamot nem kapok. Lehunyom a szememet, és a lélegzetvételemre összpontosítva emlékeztetem rá magamat, hogy az volt az egyetlen helyes cselekedet, ha vállalom a gyámságot. Meg arra, hogy mindez megéri.


  A két fiú egyszerre nevet fel az ágak közt, és úgy tesznek, mintha le akarnák lökni egymást a fáról.


   Komolyan mondtam!  Amennyi keménységet össze tudok szedni, belesűrítem a hangomba.  Gyertek onnan lefelé, vagy szobafogságot kaptok büntetésül.


  Ezzel csak annyit érek el, hogy harsányan kikacagnak.


  Nem mondhatnám, hogy vádolom őket érte. Testvérek vagyunk. Nem vagyok sem az anyjuk, sem az apjuk. És eddigi életükben megszokták, hogy a szüleik lecsúszott alakok, akiket sohasem izgatott a gyerekeik nevelgetése. Közös az anyánk, aki nagy ívben tesz a szülői kötelességeire, és csak annyi a különbség, hogy míg nekem gőzöm sincs, ki lehet az apám, addig az övék évek óta hol képbe kerül, hol eltűnik. Legtöbbször olyankor jelenik meg, ha pénzre van szüksége, ami nekünk sincs soha, vagy ha nincs hol aludnia: ilyenkor anyánk készségesen megosztja vele az ágyát.


   Ide figyeljetek, srácok!  teszem csípőre a kezemet.  Tudom, hogy ez nagyon fura helyzet, meg azt is, hogy nem vagyok az anyátok, de mégis én felelek értetek. Muszáj, hogy némi tiszteletet mutassatok, és cserébe én is ezt teszem. És most, mivel a szomszédok lesznek olyan rendesek, hogy segítenek, lejönnétek ti is pakolni?


  Erre nagy kegyesen lekászálódnak a fáról. Végül látványosan leugranak a talajra egy ágról, jóval magasabbról, mint szerintem kellene.


   Elég nagy buligyilkos vagy  battyog el mellettem Casen.


  Quinn nagy sóhajjal megtorpan előttem.


   Jól van, segítünk.


   De előtte muszáj volt rám hoznotok a frászt ezzel az ugrabugrálással, mi?


  Halvány mosollyal néz rám.


   Naná!


  Caleb már vissza is tért. A pólója fakó, de a farmerja gyanúsan jó állapotban van. Mellette két férfi közeledik felénk. Az egyikük magas, jóképű, a borostája meg a halántékán a haja enyhén ősz. Kezet nyújt, bemutatkozik, ő Thayer.


  A másikuk, aki alig egy leheletnyivel alacsonyabb, és hasonló a hajszíne meg a szeme, szintén kezet nyújt.


   Laithnek hívnak. A srác a tesóm  bök hüvelykujjával Thayer felé.


  Ő is szép ember, mint a fivére, de a mosolya könnyedebb, a tekintete lágyabb. Thayerben van valami éles és morózus, amiből arra következtetek, hogy megélt néhány keményebb időszakot, Laith azonban csupa játékos könnyedség. A másik szembetűnő különbség köztük, hogy Laith orra görbe, mintha eltört volna valamikor, Thayeré egyenes.


   Én pedig Halle vagyok.  A hajamat a fülem mögé tuszkolom, és elfog a bosszúság, amiért elhagytam valahol a hajgumit, amit egyébként mindig a csuklómon tartok.  Nagyra értékelem, hogy segítetek, de igazán nem kellene fáradnotok.


  Annak dacára, hogy minden vágyam egyedül boldogulni, nem állítanám, hogy nem könnyebbültem meg a három markos legény láttán.


   Szívesen tesszük  villant rám ragyogó mosolyt Laith.


  Caleb, aki eddig a teherautó oldalának támaszkodva állt, kiegyenesedik.


   Csináljuk!


  A kezemmel lesimítom a felsőmet, és mosolyt varázsolok az arcomra.


   Hát jó.


  * * *


  A segítségükkel kevesebb mint két órába telik behordani a házba szegényes ingóságainkat.


  Megállok a hálószobám ajtajában, és leküzdöm magamban a késztetést, hogy kínomban a kezemet tördeljem. A félfának dőlve figyelem, hogyan szereli össze Caleb az ágykeretet, de közben azt fogalmazgatom magamban, hogyan mondhatnám meg neki, hogy nem kell ezt csinálnia.


   Most már tényleg hazamehetsz  mondom végül.  Megoldom az összeszerelést.


  Íme. Ez egész jól hangzott, nem?


  Rám néz a válla fölött, a kezében tartva az egyik alkatrészt. Lehet, hogy beletelne egy kis időbe, mire rájönnék, mit hova illesszek, de simán összehoznám. Végül úgyis sikerülne, mint eddig minden. És amúgy is, mi van, ha egy éjszakát a padlóra tett matracon kell töltenem? Kibírnám.


  Felemelkedik a szemöldöke, ami inkább barnás, mint szőke.


   Te aztán tényleg nem bírod, ha valaki segít.


  A homlokomat ráncolva kihúzom, és ellököm magam az ajtófélfától.


   Ennyire nyilvánvaló?


  Tapasztalataim szerint a legtöbb ember valójában nem akar segíteni, és ha közlöm velük, hogy egyedül is megoldom ezt vagy azt, nagyon hamar ráállnak, hogy hagynak próbálkozni.


  Halkan nevet, és az ágy alkatrészeit szemléli.


   Hát ja.


  A folyosó túlsó felén Laith és Thayer szereli össze a két fiú ágyát. Vajon a fiúk merre lehetnek? Egy kicsit segítettek, de ahogy számítottam rá, hamar elvesztették az érdeklődésüket. Most valahol a kertben csinálnak valamit. Ki tudja, mit. Talán a fán lakó szegény mókusokat ijesztgetik? Azon mesterkednek, hogyan guríthatnák le a költöztetőkocsit a lejtőn? Kitervelik, hogyan vehetnék át az uralmat a világ fölött?


  Leülök a padlóra, és a mellkasomhoz húzom a térdemet.


   Mindig mindent egyedül csináltam. Könnyebb úgy. Ez a helyzet új számomra.


  Oldalvást néz rám.


   Akkor szokj hozzá gyorsan. Kicsi a város, odafigyelünk egymásra.


   Ez… kedves.  Fintorgok. Valójában úgy hangzik számomra, mintha a pokolba kerültem volna.


  Caleb újra kuncog.


   Ha ezt nem szívesen hallod, akkor nem épp a legjobb helyre jöttél.


  Sóhajtva a térdemre támasztom az államat.


   Értük tettem  bökök egy meghatározatlan irányba.  Ebben a körzetben jók a sulik, és alacsony a bűnözési ráta.


  Emellett többórányira vagyunk az anyám lakóhelyétől, ezért az esély, hogy hívatlanul felbukkanjon, ha kijön a börtönből, a nullával egyenlő. Nem mintha megadtam volna neki a lakcímünket, de sosem tudni.


  Caleb kezében megáll az imbuszkulcs. Rám néz, az arcomat tanulmányozza.


  Kényelmetlenül érzem magam a tekintetétől, inkább a foltos padlószőnyeget fixírozom. Hogyhogy nem aggasztja a kérdés, nem mérgező hulladékban ül-e? Könnyen lehet, hogy ebben a pillanatban is lyukat éget a padló a drága farmerjába.


   Szerintem jól fogjátok itt érezni magatokat.


  Kifújom a levegőt, sötét hajam meglebben.


   Segítsek, vagy inkább ne lábatlankodjak?


  Újra felnéz rám a munkájából, a keze megáll a levegőben.


   Melyiktől éreznéd jobban magad?


   Ha segítenék.


   Akkor gyere!


  Harminc perc múlva elkészül az ágykeret, elhelyezzük rajta a matracot.


   Hol van a takaró?


   Ó…  Felforrósodik az arcom.  Az már tényleg hadd legyen az én dolgom.


  Az utolsó, amire vágyom, hogy a szexi szomszéd meglássa a lyukasra kopott, rózsaszín-fehér paplanhuzatomat. Afféle lányos kényeztetésnek szántam a magam számára, amikor megkaptam életem első fizetési csekkjét tizenhat évesen. Még a TJ Maxx is túl drága volt a pénztárcámnak, de a takaró olyan kellemes, puha anyagból volt, hogy megérte az áldozatot, és azóta sem volt szívem megszabadulni tőle.


  Újra végigfut rajtam a tekintete, és felemeli a két kezét.


   Hát jó. Szükség van valami másra?


  Csücsörítve eljátszom, hogy fontolóra veszem a választ.


   Szerintem a maradékkal megbirkózom.


  Alaposan megnéz magának. A vidám pillantás meg a félmosolyra húzódó szája elárulja, hogy átlát rajtam.


   Rendeltem pizzát. Bármelyik pillanatban itt lehet  közli, és beletörli a kezét a nadrágjába.


  Összeránduló arccal bámulom a sötét, kéz alakú foltot, amit jókora tenyere hagy.


   Mikor volt időd pizzát rendelni?


   Az applikációval nagyjából két másodpercet vesz igénybe  feleli.


  Rövid időre kihúzta a zsebéből a telefont, és ránézett, miközben az ágyat szerelte, de azt hittem, csak ellenőrzi, nem jelentkezett-e közben a barátnője vagy valami. Lehetetlen, hogy egy ilyen vonzó pasinak ne legyen senkije.


  Az egész nem volt egy perc, de ezek szerint elég volt rá, hogy írjon a barátnőjének egy üzenetet, és pizzát rendeljen.


  Nekem kellene gondoskodnom róla, hogy ő meg a barátai kapjanak valami kaját…


  A gyomrom hangosan megkordul az étel gondolatára.


  Caleb győzedelmesen rám vigyorog.


   Ma még nem ettem semmit.  A gyomromra tett kézzel grimaszolok.


  A homlokát ráncolva néz rám.


   Miért?


   Túlságosan sok volt a dolgom.


  Meg a kelleténél több pénzemet felemészti, hogy a két öcsémet etessem. Úgy voltam vele, inkább megtartom azt a tíz dollárt. Sose tudhatom, mikor lesz rá égető szükség, és már rég megtanultam, hogy az éhséget remekül el lehet viselni.


   Tényleg nem kellett volna  terelem el a szót , én is…


  Én is mit? Mit csináltam volna? Hat ember számára elég pizzát rendelni nem az én pénztárcámra szabott mulatság, a hűtőm és a konyhaszekrényem pedig tök üres.


   Egy köszönöm elég!  Könnyedén, csipkelődve mondja, de ez sem segít: szemétnek érzem magamat, amiért ilyen rosszul fogadtam a kedves gesztust.


   Köszönöm  cincogom szánni való hangon.  És a segítséget is. Tényleg nem lett volna muszáj ennyi mindent megcsinálnotok!


  Bármennyire nagyra értékelem a segítséget, máris gomolyogni kezd a gyomromban a rémület, mert fogalmam sincs, hogyan fogom viszonozni ezt a sok mindent. Képes leszek-e rá valaha.


  Lehajtja a fejét.


   Szívesen. Örülök, hogy segíthettem.


  A farzsebembe dugom a két kezemet, hintázni kezdek a sarkamon. Nem tudom, mit mondjak.


  Némán szemlél, a tekintete alatt rám tör a viszketegség. Szerencsére kopogást hallunk a bejárati ajtó felől, így Caleb elindul arrafelé.


  Hangosan kifújom a levegőt, és elszámolok tízig, hogy visszanyerjem a lélekjelenlétemet.


  A folyosó túloldalán bedugom a fejemet a fiúk ajtaján.

  Az ágyak készen vannak, a fiókos szekrényt is ott látom az ablak alatt. De Thayernek és Laithnek nincs nyoma.


  A földszintet is körbejárom, de ott sem találom őket.


  Követem Calebet a konyhába. Leteszi a pizzásdobozokat az asztalra.


   Hová lettek a barátaid?


   Gondolom, hazamentek.


   Megköszönöd majd a segítséget a nevemben?


   Persze.


   Figyelj!  köszörülöm meg a torkomat.  Ahogy már mondtam, nem vagyok valami ügyes az ilyen… barátkozásban  kezdem, miközben rá, majd magamra mutatok.  De tényleg nagyon kösz. Egy évszázad is kevés lett volna, ha egyedül akarok végezni mindennel.


  Ellágyul a tekintete.


   Tényleg szívesen, Halle. Ahhoz, hogy így érezd magad, valószínűleg jó néhány emberben csalódnod kellett életed folyamán. Ha ilyesmi történik, nem könnyű újra megtanulni bízni másokban.


  Bólintok, de kerülöm a tekintetét.


   Kösz, hogy megérted.


  A legtöbb ember makacs büszkeséget gyanít a viselkedésem mögött, de közelében sem járnak az igazságnak. És akkor jön egy ember, aki gyakorlatilag vadidegen, és azonnal megérti.


  Felnyitja az egyik pizzásdoboz tetejét, és belekukucskál.


   Hadd találgassak: nincs itthon innivaló, jól sejtem?


   Jól.  Megrándul az arcom. Ez a fickó segített becipelni a holminkat, meg összeszerelni a bútorainkat, és még itallal sem tudom kínálni.


  Halkan felnevet, és visszazárja a dobozt.


   Mindjárt jövök. Kérsz sört? Gondolom, már túl vagy a korhatáron, nem?


   Huszonhárom éves vagyok!  Enyhe megbántottságot érzek. Ennyire fiatalnak látszom?  De nem kérek, kösz.


  Láttam, hogyan válik anyám az alkohol meg a drogok rabjává, ezért nagyon óvatos vagyok. Nem mondom, hogy életemben nem ittam semmit, de csak ritkán és keveset. Minden anyagtól óvakodom, ami függőséget okozhat.


   Mindjárt jövök  ismétli szégyenlős mosollyal, mintha aggódna, hogy az elmúlt két és fél másodpercben elfelejtettem, mit mondott.


   Szólok a két tesómnak  bökök a nappali felé, ahol két borzas fej látszik a kanapé háttámlája fölött.


  A bejárati ajtó halk kattanással becsukódik Caleb mögött, én meg elindulok a szoba felé.


   Éhesek vagytok? Caleb rendelt pizzát.


  Quinn hátrafordulva rám néz. Sötétbarna hajára bőven ráférne egy nyírás, de nem hajlandó kötélnek állni, hogy elrángassam fodrászhoz. Amivel szintén spórolok, ezért egyelőre nem erőltetem.


   Szuper!  Megböki Casent, aki erre kiveszi a füléből a fülhallgatót.  Kérsz pizzát?


  Casennek sem kell több, egy ugrással a konyhában terem.


   Holnap elmegyünk kaját vásárolni  mondom nekik.  Addig gondolkodjatok rajta, mit vegyünk! De ne kerüljön sokba!


   Értve, ezredes úr!  szalutál Casen.


  Gyanítom, ezt jó jelnek kellene vennem, de az ember sosem tudhatja biztosan, ha Casenről van szó.


  Leülnek az asztalhoz, amit a jótékonysági boltban szereztem, és igazán jó vétel volt, aztán emberesen nekilátnak a pizzának.


   Caleb átment, hogy hozzon valami innivalót, ha visszaér, el ne felejtsétek megköszönni!


  Miután egyikük sem néz fel, csak lelkesen tömik magukba a pizzát, és nem méltóztatnak válaszolni, egyesével mindkettejük előtt csettintek a két ujjammal.


   Hé, hallottátok, amit mondtam?


   Igen, igen  csámcsogja Quinn.


   Nem felejtjük el megköszönni  így Casen.  De szerintem inkább tőled remél köszönetet, nem tőlünk!


   Ezt meg hogy érted?  bámulok tanácstalanul az arcába.


  Nagyot nevet, majdnem megfullad a falat pizzától.


   Úgy értem, Hal, hogy a szomszéd csávó nagyon szeretne bejutni a bugyidba.


  Horkantok. Baromság! Lehet, hogy én végigmértem, de teljes lehetetlenség, hogy én tetszenék neki. Néhány évvel idősebb nálam, és nem egy ligában versenyzünk. Abból, amit láttam, kikövetkeztettem, hogy elég jól megy neki. Magamról ellenben mit mondhatok? Messze nem tartok ott, ahol ő. Ez a Caleb nevű srác drága ruhákban jár, a kocsija ránézésre lényegesen újabb, mint az enyém, azaz bizonyára jól keres.


  Egy fickónak, aki úgy néz ki, mint ő, és pénze is van, tutira van csaja. Lehetetlen, hogy ne legyen!


   Ja, persze!  horkantok még egyet.


  Sokatmondó pillantást váltanak egymással, azon a zavaró módon, amire csak ikrek képesek.


  Sóhajtok, és témát váltok.


   Arra gondoltam, holnap elmehetnénk a barkácsáruházba is. Mit szóltok?


  Újabb néma ikerkommunikáció.


   Jól van  így Quinn.  Neonzöldre festhetjük a szobánk falát?


  Legszívesebben azonnal méltatlankodni kezdenék, mekkora baromság neonzöldre festeni bármit, de visszanyelem a reak­ciót. Az öcsém csak fel akar idegesíteni.


   Persze. Amilyenre csak akarjátok!


  Remélhetőleg valami értelmesebb színt találnak ki végül, és ezt csak ugratásnak szánták, de végül is nekik kell nézniük a falakat, nem nekem. Ha így akarnak kibabrálni velem, magukkal szúrnak ki.


  A bejárati ajtó kattanására elindulok kifelé a konyhából.


   Hű!  meredek az italospalackokkal telerakott nejlonszatyorra.  Nem kellett volna áthoznod a hűtőd teljes tartalmát!


   Mindig alaposan bevásárolok, ha a Costcóban akció van  vonja meg a vállát Caleb.


   Értem.  Az ajkamba harapok.  Hát, kösz!


  Követ a konyhába, és kinyitja a hűtőt.


   Mit kértek, srácok?  kérdi a válla fölött, miközben bepakol a hűtőbe egy csomó palackos vizet meg üdítőt.


   Kólát!


   Sört!


  Fenyegetően rábökök Casenre.


   Case! Ne marháskodj!


  Ravasz vigyor árad szét az arcán.


   Akkor én is kólát.


  Caleb a kezembe nyom két doboz kólát, én pedig arcomon a viselkedjetek rendesen! üzenettel az öcséim felé nyújtom, de úgy, hogy ne érjék el.


   Te mit kérsz?  kérdi Caleb, és a keze várakozón megáll a levegőben.


  Bármennyire szeretném követni a két öcsém példáját, eszembe jut, hogy a sok pakolás és cipekedés után alighanem nagyon kiszáradtam.


   Vizet.


  Caleb kiegyenesedik, kivesz magának egy sört, nekem meg egy palack vizet, amiről letekeri a kupakot, mielőtt a kezembe adná.


  Elveszem, és szomjasan beleiszom. Nagy kortyokkal nyelem a vizet, és már csak a fele marad, amikor észbe kapok. Gyorsan leteszem a palackot a pultra. Atyaég, Halle, viselkedj! Calebnek valószínűleg megvan a véleménye rólam, amiért ennyire úrinőhöz nem illőn döntöm magamba az italt.


  Mialatt Caleb kinyitja a sörét, és iszik belőle egy óvatos kortyot, elveszek egy szelet pizzát a dobozból, és harapok belőle egy óriásit, csak hogy lefoglaljam magam. Ha szerencsém van, ezzel meg tudom akadályozni, hogy valami baromságot mondjak vagy csináljak.


   Éhes voltál?  néz meg magának Caleb jókedvűen csillogó szemmel.


   Mint a farkas!  vallom be csámcsogva.


   Beszéltem Thayerrel, míg odaát voltam. Azt ígérte, a héten valamikor átküldi majd a munkatársait, hogy rendbe tegyék a füvet.


  A megjegyzés úgy ér, mintha egy vödör jeges vizet zuttyantottak volna a nyakamba. A két kezemet a levegőbe lököm.


   Jaj, dehogy! Nem, nem! Erre semmi szükség. Majd szerzek egy fűnyírót, és megoldom.


  Fejben odabiggyesztem az újabb tételt a máris végtelennek tűnő lista aljára, amelyen az a sok hülyeség szerepel, amiket muszáj megvennem.


  Caleb vállat von, és könnyedén felel:


   Jaj, ne hidd, hogy ez nagy ügy. A srácok tényleg lazán megoldják. Csak engedd, hogy megmutassák!


   De én majd…


   Kurvára nincs pénzünk rá, haver!  jegyzi meg Quinn a maga nyílt modorában. A konyhára némaság borul.


  Nem mintha nem lett volna nyilvánvaló eddig is, hogy állunk anyagilag, de az öcsém vallomása engem is gyomrosként ér.


  Hirtelen elmegy az étvágyam. Visszateszem a pizzaszelet felét a dobozba. A másik fele máris ólomsúlyként hever a gyomromban.


   Nem kér érte pénzt  közli Caleb, és csípőjével nekidől az avokádózöld műanyag konyhapultnak.


  Egy ember szántszándékkal választotta ezt a színt. Inkább erre a megdöbbentő tényre összpontosítok, ahelyett hogy elmerengenék, milyen következtetéseket lehet levonni Caleb mondatából.


   Nem jótékonykodni akarunk veled  jegyzi meg Caleb, mintha olvasna a gondolataimban.  A szomszédok egyszerűen segíteni szoktak a szomszédaiknak. Ennyi.


  A szemem sarkából látom, ahogy Quinn a könyökével megböki Casent.


   Be akarsz jutni a nővérünk bugyijába?  érdeklődik Casen gyors torokköszörülés után.


   Casen!  Mintha valaki egyenesen az arcomon rakott volna tüzet.


  Caleb fuldokolni kezd, és a szájához kap.


  Reszkető mutatóujjamat Caleb arca előtt billegtetem.


   Meg ne próbálj válaszolni neki! Te pedig  fordítom fenyegetőn az ujjamat az öcsém felé , te pedig ne kérdezgess baromságokat!


   Teljesen normális kérdés  morogja Quinn.


  Ó, atyám… Hogy a francba fogom ezt végigcsinálni? Még csak tizennégy évesek. Négy további éven keresztül kordában kell tartanom őket. Ha így haladunk, aligha fognak leérettségizni.


  Caleb elakadó lélegzettel egyenesedik ki. Meghúzza a sörét, aztán megköszörüli a torkát.


   Csak segíteni akarok nektek.


  A két öcsém egyforma arcot vágva mered Calebre. Majd átfúrja a tekintetük. Emlékszem, ugyanilyen kétkedve nézték hétéves korukban a spagettit, amit anyám bőven meglocsolt ketchuppal paradicsomszósz helyett.


  Két tányérra ráteszek néhány szelet pizzát, és feléjük nyújtom.


   Menjetek, nézzetek tévét, vagy valami!


  Mielőtt még jobban leégettek.


  Az internet szerencsére már működött, amikor beköltöztünk. Ha nem így lett volna, gőzöm sincs, mihez kezdünk. Nem valószínű, hogy a két öcsém könyvbe temetkezett volna.


   Bocsánatot kérek a nevükben  fordulok Caleb felé, amikor a tévéképernyő életre kel. Visszasüppedek egy székre, és újra kézbe veszem a félbehagyott pizzámat. Ezúttal csak óvatosan majszolgatom, remélve, nem kezd el közben hangosan korogni a gyomrom.


  Caleb is leül az asztalhoz, és fanyar mosollyal néz rám.


   Semmi szükség bocsánatkérésre. Igazából szórakoztat kicsit. A nővérük vagy, megpróbálnak minél jobban zavarba hozni.


   Hát ja  sóhajtom.  Ez a gondom. Hogy lehetnék a gondviselőjük, ha nem vesznek komolyan?


  Caleb csücsörít. Hülyén kellene kinéznie, de inkább aranyosnak találom.


   Biztos vagyok benne, hogy megértik, amikor igazán fontos dolgokról van szó.


  Ez az ember alig néhány órája ismeri a két kölyköt. El sem tudja képzelni, mennyi bajba belekeveredtek az elmúlt években. Ha nem tudom őket kordában tartani, félek, a gyámügy elveszi őket tőlem, és állami gondozásba kerülnek.


  Alig láthatóan megvonom a vállamat.


   Meglátjuk.


  Caleb iszik egy korty sört, és a helyiséget szemléli.


   Van egy jegyzetfüzeted?


  Horkantok, és a feltornyozott költöződobozok felé intek.


   Szerintem nincs.


   Értem. És telefonod?


  Kiveszem a mobilt a zsebemből, és az asztalra teszem.


   Mire kell?


  Jókedvűen vigyorog.


   Bele akarom írni a számomat. Meg Thayerét, Salemét és Cynthiáét.


   Gőzöm sincs, ki az utóbbi kettő.


   Salem Thayer felesége, Cynthia pedig egy idősebb nő, aki a túloldalon lakik a társával, Thelmával. Előre szólok, hogy iszonyú kíváncsiak, viszont jól jön az ismeretség, ha segítségre van szükséged.


  Nagyon jól tudom, hogy soha a büdös életben nem fogok egyiküktől sem segítséget kunyerálni, de hagyom, hogy Caleb annyi számot írjon a telefonomba, amennyit csak akar.


  Amikor végeztünk az evéssel, Caleb segít rendet tenni a konyhában, és elindul az ajtó felé.


   Várj!  kiáltok utána, és felemelem a dobozt, amibe a maradék szeleteket tettük.  Vidd el a maradékot.


   Nem!  rázza a fejét.  A két öcséd biztos megint megéhezik, vagy ha nem, jó lesz reggelire hidegen.


   Te is nagy rajongója vagy a hideg pizzának?


  Össze sem tudnám számolni, hányszor ettem reggelire maradék pizzát gyerekkoromban.


  Követem Calebet a verandára, ahol behúzott nyakkal szemügyre veszem a pókhálóval befont lámpát, és igyekszem a memóriámba vésni, hogy ne felejtsem el letakarítani, aztán holnap kicserélni benne az izzót.


   Kösz még egyszer a segítséget!


  A lépcső harsányan nyöszörög Caleb lépései alatt. Visszafojtott lélegzettel figyelem, nem szakad-e be a súlya alatt.


  Leér, felém fordul, és lefegyverző mosollyal néz rám.


   Szívesen. Hamarosan újra találkozunk, Halle!


  Keresztülbaktat az előkerten, és fellépked a saját verandájára. Onnan felém fordul, és amikor látja, hogy még mindig őt bámulom, elmosolyodik, és felém int. Aztán eltűnik a házában.


   Túlságosan barátságosak itt az emberek  mormolom. Elindulok befelé, és bezárom magam mögött az ajtót.


  Lehet, hogy Hawthorne Mills mégsem nekünk való, de nincs más hely, ahová mehetnénk, ezért egyelőre megteszi.


  Második fejezet


  HALLE


   Ne lökdösődjetek!  sziszegem.


  Quinn és Casen rám sem hederítve folytatja a vitát, milyen színű falat szeretnének a szobájukba.


  Összeszaladó szemöldökkel próbálom kordában tartani egyre erősebb bosszankodásomat. Muszáj észnél lennem.

  A két tesóm miatt. Magam miatt. Nem szabad elvesztenem a fejemet!


  Egy barkácsáruház kellős közepén meg végképp nem engedhetem meg magamnak.


  Többé már nem a nővérük vagyok, hanem a gondviselőjük, ami azt jelenti, hogy érettebben kell viselkednem, mint korábban bármikor.


   Én sárgát akarok!  Casen megfogja az egyik festékmintát, és Quinnhez vágja, aki elkapja és visszadobja.


   Én meg zöldet!  A festékminta nagyot puffan Casen mellkasán.


   Ha nem vagytok képesek kulturáltan megegyezni, én fogom kiválasztani a színt, és megígérhetem, hogy nem fogtok neki örülni.


  Íme. Így beszél egy gondviselő. Megoldást javaslok, és határozottan teszem.


  Erre azonnal elhallgatnak. Egymásra néznek, és Quinn megkérdezi:


   Nem festhetnénk a szoba felét zöldre, a másik felét sárgára?


  Ehhez több festék kell, de most ezt sem bánom.


   Jól van.


   Fasza!  Összeütik a tenyerüket, úgy kapaszkodnak össze, mintha az imént nem veszekedtek volna.


  Magukra hagyom őket, és keresek egy eladót.


  Két polcsor közül előlép egy férfi, aki Thorne Szerszámbolt feliratú kötényt visel. Olvasószemüvegét kopaszodó feje búbjára biggyesztette. Kedvesen mosolyog rám.


   Miben segíthetek?


   Van esetleg akciós festékük? Például olyan szín, amit valaki megvett, de meggondolta magát?


  Gondolatban keresztbe teszem az ujjaimat. Lehet, hogy nem spórolok így sokat, de e pillanatban minden dollár számít, és abban reménykedem, hogy egy réteg friss festék segít eltüntetni a házban terjengő enyhe dohszagot.


  Felveti a fejét, és elgondolkodva összeszorítja a száját.


   Előfordul. Kövessen, kérem!  Int, és elindul a polcsorok közt.  Ha van, ott fogjuk megtalálni.  Balra fordul, és egy polcra mutat, ami tele van mindenfélével. Némi időbe telik, mire átnézi.


  Óvatos reménykedés fog el a tömött polcokat szemlélve.

  De reménykedés ide vagy oda, erőt kell vennem magamon, hogy rá tudjak mosolyogni az eladóra. Néha elgondolkodom, vajon valaha, amikor még kicsi voltam, mielőtt megcibált volna az élet, tudtam-e őszintén mosolyogni.


   Köszönöm.


  A nyakát nyújtogatva elnéz a vállam fölött.


   Kér egy kocsit?


  Beharapom az ajkamat, és félig megfordulva követem a tekintetét.


   Persze, mindjárt hozok egyet.


  Határozottan legyint.


   Majd én.


  Mielőtt megmukkanhatnék, elindul az üzlet bejárata felé.


  Várom, hogy visszajöjjön, közben elkezdek keresgélni az akciós holmi közt, és leemelek néhány vödör festéket. A színválaszték nem túl bőséges, de az árengedmény jelentős. Van lila, ami jó lesz az én szobámba, még ha nem is vagyok túlzottan odáig érte. Egy nagy vödörnyi halványkéket is találok, ami a főbb helyiségek falára nem lesz rossz. A sárga talán kicsit túl rikító az én ízlésemnek, de egyelőre megteszi: a konyhánk és a mosókonyhánk tehát sárgában fog pompázni.


  A férfi megérkezik a kocsival.


   Mindent talált, amire szüksége van?


   Szerintem igen!  Megfogom a vödröket, és belódítom a kocsiba őket.  Nem tökéletesek, de kevés a pénzem.


  Alaposan végigmér, és kíváncsian ráncolja a szemöldökét.


   Maga új itt.  Nem kérdezi, hanem állítja.


   Így van.  Lehajtom a fejemet.  Most költöztünk ide a két öcsémmel.


  Széles mosollyal néz rám.


   Üdvözöljük Hawthorne Millsben. Nagyon segítőkész a kis közösségünk. Imádni fogják!


   Ez máris feltűnt  felelem feszült mosollyal.  Mindenesetre köszönöm a kocsit.


  Legyint.


   Csak rikkantson, ha valamire szüksége van, kedvesem!


  Egy kicsit tovább keresgélek az akciós termékek közt, találok néhány konnektort, sőt egy festékhengert is, ami kicsit csálé, de nekem megteszi. Elindulok a festékes polcok felé, és odaérve legkevésbé sem lep meg, hogy a két idétlen öcsém épp fából készült festékkeverőkkel kardozik.


   Sikerült eldöntenetek, milyen színt akartok?  Kinyújtom a kezemet a választott színmintákért.


  Felhagynak a kardozással, és felém nyújtják a színes kartonlapokat.


  Mindkét szín a legjobb indulattal is borzalmas, de nem az én szobámba kerülnek, ezért megtartom magamnak a véleményemet. Ha van valami, amit megtanultam az elmúlt egy hónapban, amióta a gondviselőjük lettem, hát azt mindenképp, hogy gondosan válogassam meg a harcaimat.


   Kerestek festékhengert meg ragasztót, miközben kikevertetem ezeket?


   Persze, persze, ezredes! Már megyünk is!  Casen rángatni kezdi Quinnt a másik polcsor felé.


  A festékkeverőnél senki sincs, de találok egy csengőt, ami mellett egy táblán az áll: CSÖNGESSEN, HA SEGÍTHETÜNK!


  Megnyomom a csengőt, és a következő pillanatban ott terem az imént megismert férfi.


   Érdekes színválasztás  szemléli a színmintákat.


   A két öcsém szobájába kerülnek.


   Ó, értem. Tudja, milyen márkájú festéket szeretne? Ha javasolhatok…


  Nem túl udvarias tőlem, tudom, de közbevágok.


   Bármi jöhet, csak olcsó legyen!


  Ha csak egy dollárral kevesebb, máris azt jelenti, hogy marad egy dollár a zsebemben.


   Ezt természetes, de…


   Harold  szólítom meg a kötényére hímzett néven.  Spórolnom kell. Kérem, mutassa meg, melyik a legolcsóbb festék, ami rendesen fed.


   Ööö  elgondolkodva kopog az ujjaival.  Valószínűleg a Thorne Promise színcsaládja lenne a legmegfelelőbb magának.


   Tökéletes! Abból kérnék egy-egy gallonnal ezekből a színekből.  A színkártyákra bökök.  Köszönöm, Harold!  teszem hozzá, abban a reményben, hogy némiképp tompíthatom az iménti reakcióm élét.


   Ennyi festékre lesz szüksége összesen?  Harold levesz két gallon festéket a polcról.


   Igen, ennyit szeretnék most kikevertetni.


   Ha bármi másra szüksége volna, nyugodtan nézzen körül. Én majd előreviszem ezeket, és odaadom, ha mindennel végzett. És ha már úgyis beindítom a gépet, azokat az akciós festékeket is átkeverem magának.


   Az remek volna, köszönöm!  Kiveszem a vödröket a kocsiból.


  Miközben a gép dolgozik, olyan hangos berregéssel, hogy grimaszolnom kell, eltolom a kocsit a másik polcsorhoz. Azonnal felnyögök. Hát persze hogy a két öcsém felborított közben egy hirdetőtáblát, és több tucat szivacsot szétszórtak a padlón.


  Épp nagy erőkkel próbálják ketten felállítani a táblát, és amikor felbukkanok a sor végén, tágra meredt szemmel néznek rám.


   Mit csináltatok?  dohogok. Elengedem a kocsit, és letérdelek, hogy összeszedjem a szivacsokat.


   Baleset volt!  feleli Casen.


   Rendet rakunk  teszi hozzá Quinn.


  Mekkora butaság! Csak egy tábla dőlt fel. Könnyedén fel lehet állítani, semmi sem ment tönkre. De a könny csípni kezdi a szememet. Máris iszonyú feszült vagyok, és akárhányszor elfordulok, valamelyik bolond öcsém csinál valami marhaságot.


   Hé…  kérdezi halkan Quinn.  Halle… jól vagy?


   Persze!  csattanok fel, és hozzávágok egy marék szivacsot.


   Lehet, hogy hamarosan megjön neki  motyogja Casen.  Olyankor szokott ilyen érzelgős lenni.


   Ennek semmi köze a menzeszemhez!  Beletúrok a hajamba, ami furán összegubancolódott, pedig alig egy órája fésülködtem meg.


  Jobb, ha nem mutatom ki, mennyire feszült vagyok. Annak ellenére, hogy nincs perc, amikor ne aggódnék a két öcsém miatt, mégiscsak gyerekek, akiknek épp elég bajuk van. És ha őszinte akarok lenni, az aggodalmaim egy része teljesen alaptalan. Mint amilyen az imént is belém hasított, abban a pillanatban, amikor megláttam, milyen rendetlenséget csináltak. A félelem teszi, hogy elveszik tőlem őket, amint az illetékes hatalmasságok rádöbbennek, mennyire alkalmatlan vagyok rá, hogy gondoskodjak róluk. Úgy érzem, nem érdemlem meg őket. Túl fiatal vagyok, túl ostoba, és messze túl csóró ahhoz, hogy felneveljek két kamaszt. De a szívem mélyén világosan tudom, hogy velem még mindig jobban jártak. Ezért harcoltam olyan keményen értük, miután anyánk börtönbe került.


  Hármasban mindent rendbe teszünk, és mivel az imént, ahelyett hogy festékhengereket kerestek volna, pusztító vihart játszottak, gyorsan megkeresem a hengereket, és a kocsiba dobom őket, néhány műanyag tállal együtt.


   Indulás!  Tolni kezdem a kocsit a pénztár felé.


  Ahogy Harold ígérte, már ott várnak rám a festékesvödrök a pulton. Segít berakni őket a kocsiba. Amikor a végösszeg megjelenik a kijelzőn, a szívem félrever kissé, de a nyelvembe harapok, és kifizetem. A házban penészes, dohos szag terjeng, és ha szerencsénk van, egy réteg festék megoldja a gondot. Nem is csodálom, hogy Thayer és Laith olyan sürgősen lelépett. Inkább azt nem értem, Caleb hogyan tudott olyan hosszan kitartani.


  Aggaszt, hogy talán nem is lesz elég a festék. A legtöbb szoba alaprajza fura, ahogy a kopott szőnyegek formája is mutatja, ezért előfordulhat, hogy rosszul számoltam, de muszáj adni ennek egy esélyt.


  Odakint a két fiú egyetlen panaszszó nélkül segít bepakolni a kocsiba a holmit. Tudnak hasznosak lenni, ha úgy döntenek.


  Amikor mindent elrendezünk, és a fiúk visszatolják a kocsit az áruház bejárata mellé, kisimítom a homlokomból szélfútta hajamat.


   Körbesétálok, megnézem, hátha valahol kínálnak munkát a környéken. Mit szólnátok hozzá, ha addig ott várnátok?  bökök az állammal egy üzlet felé valamivel arrább, ahol, úgy tűnik, videójátékozni lehet.


   Oké  felelik egyszerre, két egyforma vállvonással.


  Előveszek egy tízest, és Quinn kezébe akarom nyomni, de nem veszi el, csak csodálkozó szemmel néz rám.


   Ezzel nem sokra megyünk!


   Ezt is alig tudtam megspórolni, szóval ne szórjátok el.  Megborzolom a haját, aztán Casenét is.


  Bosszús arccal, a hajukat igazgatva indulnak el.


  Amikor eltűnnek az üzlet ajtaja mögött, elindulok az utcán, figyelem, látok-e valahol ALKALMAZOTTAT FELVESZÜNK! feliratú táblát. Sok üzlet van ebben a blokkban meg a következőben, biztosra veszem, valahol szívesen felvennének egy részmunkaidős kisegítőt.


  A pénz, amit egy orvosi rendelő online titkáraként keresek, szerény. Amíg csak magamat kellett eltartanom belőle, megvoltam, és mivel otthonról végezhető, ott lehetek a testvéreimmel, ha szükséges. De a fizetésem nem elég arra, hogy hárman kényelmesen megéljünk. A srácoknak hamarosan kezdődik az iskola, és ha sportolni akarnak, vagy valamilyen szakkörre járnának, nem szeretnék nemet mondani nekik. Amikor én voltam iskolás, sosem volt pénzünk ilyesmire. Ha megtehetem, szeretnék többet adni nekik annál, amit én kaptam.


  Az első táblát egy használtcikk-üzlet kirakatában pillantom meg, amelyből dohszag árad. Jelentkezem az állásra, még ha nem vagyok is biztos benne, hogy túlélem ezt a bűzt. Talán még a háznál is rosszabb.


  A következő egy fodrászat, de csak képzett szakembert vesznek fel.


  Folytatom a keresgélést, elhaladok egy szépséges süte­­mé­nyes­bolt előtt. Szívesen meglepném a testvéreimet néhány muffinnal, de a bankszámlám már így is fájdalmasan

  visong.


  Elnézek egyik irányba, majd a másikba, átmegyek az úton, és végigsétálok a túloldalt sorakozó üzletek előtt. Az első néhányban nem keresnek alkalmazottat. A következő egy kávézó. Aranyos, régiesen berendezett kis hely, és mennyei illata van.


   Jó napot!  lépek közelebb a kávégép előtt álló fiatal nőhöz.  Szeretnék jelentkezni az állásra. Láttam az ajtón a kiírást.


   Ó, jó napot  egyenesedik fel a lány, és körbenéz a kis helyiségben.  Mindjárt szólok a vezetőnek.


  Oldalt megállok, hogy ne legyek a betérő vendégek útjában.


  A lány visszatér, rám mosolyog, és egy üres kétszemélyes asztalra mutat az ablak előtt.


   Mindjárt jön. Addig ülj le oda nyugodtan.


  Hálás mosollyal az asztalhoz baktatok. Leülök, és a lábammal feszülten topogni kezdek a betonpadlón. Néhány perccel később előkerül egy nálam néhány évvel idősebb nő. A kezében egyszerű kék dossziét tartva megáll az asztalom mellett. Hosszú, sötét haját sima kontyba tűzte, az orrán piros keretes szemüveg. Helyes kockás nadrágot és rövid ujjú felsőt visel, jól látszik, hogy a fél karja teljesen tele van tetoválva.


  Azonnal rokonszenvesnek találom.


   Szia! Amynek hívnak  ül le velem szemben, és felém nyújtja a kezét.  Keeley mondta, hogy érdekel az állás.


   Halle vagyok  bólintok, és megrázom a kezét.  Új vagyok a városban, és megláttam a táblát odakint. Nagyon jó kis hely.


   Tudom, hogy szokatlan azonnal rátérni az állásinterjúra, de miután mindketten itt vagyunk, úgy voltam vele, miért ne?


   Nekem megfelel!  Az ölembe ejtem a két kezemet, és összekulcsolom az ujjaimat. Remélhetőleg ez megakadályozza, hogy babrálni kezdjek, ahogy mindig szoktam, amikor ideges vagyok.


   Remek.  Amy kivesz a mappából egy papírt.  Dolgoztál már kávézóban?


   Nem, de gyorsan tanulok!


  Azonnal elfordítja a szemét. A szívem elszorul.


  Aztán újra rám néz, és mivel az arcán továbbra is az iménti nyílt kifejezést látom, megkönnyebbülve kifújom a levegőt.


   Dolgoztál már eszpresszógéppel?


   Igen!  füllentek. A vállamat kihúzom, az államat felszegem. Ha Amy felvesz ide, rászánok egy kis időt, hogy megnézzek néhány videót a YouTube-on, hátha utána nem látszom majd teljesen zöldfülűnek.


  Kételkedve felhúzza a szemöldökét, és a magabiztosságom azonnal mérséklődik.


   A-az egyik barátnőm konyhájában  dadogom megereszkedő vállal, a fogamon szűrve.


  Amy tovább kérdezget, hála istennek nem áll neki vizsgáztatni eszpresszógép-használatból. A korábbi állásaimról kérdezget, és olyan készségeim iránt érdeklődik, amelyeknek semmi köze a kávéfőzéshez. Már dolgoztam üzletben, voltam konyhai kisegítő, meg egy kis ideig felszolgáltam egy étkezdében. Ez talán előnyt jelent.


  Megkocogtatja a tollával az asztalt, és hangosan sóhajt.


   A baristaként szerzett tapasztalat általában elengedhetetlen…


  Elszorul a szívem.


   De  és az imént említett szerv minden átmenet nélkül, újra merészen szárnyalni kezd  téged igazán rokonszenvesnek talállak, ráadásul nagyon nagy szükség lenne a munkaerőre. Mikor tudnál kezdeni?


  Minden erőmre szükségem van, hogy visszafogjam magam, és ne essek térdre előtte hálálkodva.


   Amint szükséges.


   Hétfőn?


  Így négy napom lesz rá, hogy nekiálljak a ház kipofozásának, és kitaláljam, hogy működik egy kávégép.


   Nekem tökéletes.


   Jól van.  Őszinte mosoly terül el az arcán.  Üdv a csapatban, Halle!  Feláll, és újra a kezét nyújtja.  Kérj egy kávét Keeley-től! A ház ajándéka.


   Köszönöm!  Az egyszerű szót mély hálával mondom ki.  Viszlát hétfőn!


  Rendes esetben nem fogadnám el az ingyenkávét, de atyám, ezek után óriási szükségem van rá!


  Rendelek egy karamellás jeges lattét, és peckes léptekkel kisétálok az üzletből.


  Harmadik fejezet


  HALLE


  A két testvérem szobája úgy néz ki, mintha a régi középsulis kabalám hányta volna le a falakat. A zöld-sárga párosítás bántja a szememet. Szó szerint: a tenyeremmel kell árnyékolnom, hogy rá tudjak nézni.


   Szép… szép lett.


  A két fiú felém fordul. Arcukon egyforma mosoly, és legalább ugyanannyi festék borítja mindkettőt, mint amennyi a falra került. De tőlem ugyan nem hallanak panaszt! Megcsinálták, amit kellett, és ahhoz képest nem is néz ki túl rosszul.


   Kösz!  Casen megvakarja az orrát, nagy festékfolt kerül az arcára.


   Segítenétek kifesteni a konyhát is?


  Némán egymásra néznek, és vállat vonnak.


   Naná  feleli Quinn.


   Mármint bevásárlás után.


   Nekem jó!  Casen elviharzik mellettem a folyosón lévő fürdőszoba felé.  Veszünk sajtfonatot?  kiáltja ki az ajtó mögül, és halljuk, ahogy folyni kezd a csapból a víz.  Tudod, olyan kétszínűt!


   Ööö…  Elszorul a gyomrom.  Meglátjuk, belefér-e a költségvetésbe, jó?


   Persze!  A vízcsap hangosan nyikkan egyet, amikor Casen elzárja.


  A konyha az épület hátsó részén van, távol a földszint többi helyiségétől.


   Ez a fal is sárga lesz?  Quinn belekukkant az egyik festé­kes­tálba, amit már előkészítettem.


   Ez volt a legjobb, amit akciósan találtam.


  Egymásra pislognak, és rövid ideig a szokásos fura, néma ikerkommunikáció folyik köztük. Végül Casen felém fordul:


   A miénk nem volt akciós. Nekünk is jó lett volna az olcsóbb!


  Legyintek, és egy festékhengert a kezembe véve a sárgásfehér fal felé biccentek, amely, gyanítom, valaha hófehér lehetett.


   Nem érdekes. Az egész ház összehasonlíthatatlanul szebb lesz kifestve, mint most. Talán ha majd kevésbé kell spórolnunk, átfesthetjük a szekrényt fehérre, mit szóltok?


  Quinn csücsörít, és a fejét ingatja.


   Szerintem egész jól nézne ki!


   Szerintem egy kicsit unalmas…  Casen lehajtja a fejét.  De felőlem…


   Casen!  figyelmeztetem, de azonnal kibuggyan belőlem a nevetés.


   Ezt majd megoldjuk mi, miután megcsináltad a maszkolást.  Quinn kézbe vesz egy hengert.


  Az ajkamba harapok.


   Oké. Akkor én nekifogok a nappalinak.


  Újabb ikerpillantás, majd Casen így szól:


   Majd Quinn megcsinálja a konyhát. Én meg a nappaliban segítek neked.


   Hát, ha biztos vagy benne…  A nappali nem nagy, de valamivel nagyobb, mint a szűkös konyha.


   Tudom, hogy alig egy napja vagyunk itt  szólok oda Casennek, miközben egymás mögött haladunk a nappali felé , de eddig mi a véleményed?


  Casen kézbe vesz egy tekercs ragasztószalagot, és letérdel a legközelebbi szegélyléc elé.


   Ez is csak egy város, olyan, mint bármelyik.


   Igaz  sóhajtok.  A tanév kezdetéig még hátravan egy hónap. Addig még össze is barátkozhattok egy-két gyerekkel. A játékteremben nem találkoztatok hasonló korú srácokkal?


  Még végig sem mondtam a mondatot, máris felnyögök magamban. Nem kellett volna gyerekeknek hívnom őket. A tizenévesek nemigen bírják, ha legyerekezik őket. Habár én már csak halványan emlékszem, milyen volt ennyi idősnek lenni. Olyan gyorsan fel kellett nőnöm, hogy gyakorlatilag átugrottam az életemben azt a szakaszt. Szinte egyik napról a másikra gyerekből felnőtt lettem. Miután Casen és Quinn megszületett, rendszerint én keltem fel hozzájuk még éjszaka is, hogy meg­etessem vagy tisztába tegyem őket.


   Volt néhány  feleli az öcsém.


  Megereszkedik a vállam. Utálom, amikor ilyen kurta válaszokat kapok.


  De túl fáradt vagyok hozzá, hogy tovább erőltessem a beszélgetést, inkább segítek a ragasztgatásban, hogy minél hamarabb nekiláthassunk a festésnek. A szaga máris elnyomja a ház korábbi, dohos bűzét.


  Majdnem elkészülünk az első fallal, amikor az öcsém újra megszólal:


   Halle!


   Igen, Case!  A tekintetemet a festékhengeren tartom, mialatt végighúzom a falon. Szeretnék minél hamarabb végezni a munkával. A legnagyobb falak festése elég sok időt igényel.


   Beszélgettünk Quinn-nel. Szerinted nem kellene vállalnunk valami munkát? Akkor beszállhatnánk a rezsibe meg a többi dologba.


  Megdermedek mozdulat közben. Muszáj szorosan lehunynom a szememet. A szavai hallatán egészen elszorul a szívem. Azonnal visszaszáguldok az időben néhány évet. Amikor kislány voltam, tudtam, hogy nincs pénzünk sem ételre, sem ruhákra, ekkor mondtam ugyanezeket a mondatokat anyámnak, aki azonnal boldogan kapott a javaslatomon. És emlékszem, egy pillanatig milyen jól éreztem magam, tudván, hogy képes vagyok segíteni. Hogy a testvéreimnek jobb életük lehet, mint nekem. De akkor még rettentően fiatal voltam. Ahelyett, hogy a szokásos gyerekdolgaimmal foglalkozhattam volna, egy teljes család súlya nyomta a vállamat.


   Erre semmi szükség, Case.  Kifújom a levegőt, remélve, hogy a mellkasomban érzett fájdalom is távozik vele együtt.  Talán ha majd kicsit idősebbek lesztek. És csakis akkor, ha akartok… É-és a pénz a tiétek marad. Tudod…  Nem akarok hazudni neki. Nincs értelme, túl okos. Ami mindkettejükre igaz.  Nem élhetünk túl nagy lábon, ez igaz, de nem vészes a helyzet. Hidd el, semmi miatt nem kell aggódnotok!


  A tekintete a foltos szőnyegre vándorol.


   Biztos?


  Az én féktelen, nyers modorú, kifejezetten bosszantó öcsém e pillanatban a sírás közelében van. Rémes belegondolnom, mi lenne, ha nekik is olyan súlyt kellene cipelniük, mint nekem kellett az ő korukban. Pontosan ezt akartam elkerülni, amikor apait-anyait beleadva harcoltam a gondviselőségért.


   Hidd el! Lehet, hogy nem járunk majd a város legjobb éttermeibe vacsorázni, és nem tudlak elkényeztetni titeket a legmenőbb ruhákkal, de minden ki van fizetve, és amire nagy szükségünk van, arra jutni fog.


   Ígérd meg, hogy szólsz, ha ez megváltozik!  A lakli kamasz öcsém felém nyújtja a kisujját, és megmozgatja.


  Összefűzzük a kisujjainkat.


   Megígérem!


  * * *


  Nincs nagy nyüzsgés az élelmiszerboltban, de az a kevés vásárló, akikkel találkozunk, folyamatosan minket bámul.


   Úgy érzem magam, mint egy állat a ketrecben  mormolom, amikor befordulunk két polcsor közé.


   Milyen állat?  kuncog Quinn.


  Grimaszolva hümmögök.


   Nem is tudom. Talán pávián vagy rinocérosz.


  Casenből kitör a hahota.


   Elég nagy különbség van a kettő közt!


   Hát igen.  Megvonom a vállamat, és megnézem az akciós almát a kosárban. Kicsit ütődöttek, de megéri kockáztatni. Nem hinném, hogy a jövőben túl gyakran kerül az asztalunkra friss gyümölcs, de a fiúk meg fogják enni az összeset, mielőtt tönkremennek. A két öcsém mindig éhes.  Így mennek a dolgok egy kisvárosban.


  A hely, ahol felnőttünk, távolról sem volt metropolisz, de Hawthorne Mills egészen parányi hely, és úgy tűnik, most mi vagyunk az itteni lakók csillogó játékszerei, amelyek mindenkinek izgatják a fantáziáját.


   Tényleg ennyire érdekesek volnánk?  mormolja Casen, amikor átmegyünk a zöldség-gyümölcs részlegről a tejtermékekhez.  Engem is idegesít, hogy minket bámul mindenki.


   Úgy tűnik, igen, ennyire érdekesek vagyunk!  Kinyitom a hűtő ajtaját, és kiveszek egy gallon tejet. Minden erőmre szükség van, hogy ne grimaszoljak az ára láttán. Jesszusom. Ez csak tej! Hogy lehet ennyire drága?


   Akkor is ilyen lesz, ha elkezdünk suliba járni?


  Quinnhez fordulok, most már világosan kiül az arcomra, mit érzek.


   Valószínűleg.


  Semmi értelme cukormázzal bevonni az igazságot. Hamar rájönnek maguktól is.


   Mi a francért izgatjuk őket annyira?  kérdi Casen.


  Sóhajtok.


   Gyanítom, nincs jobb dolguk.


  Quinn vállon bokszolja Casent.


   Lehet, hogy meg kellene hívni őket hozzánk. Megkérjük őket, hogy segítsenek falat festeni, aztán elmeséljük nekik az életünk szomorú történetét, utána mindenki továbbléphet.


  Bármennyire fáj beismerni, van igazság a kölyök szavaiban.


   Gyerünk, srácok!  mondom végül.  Vegyük meg, amit kell, aztán húzzunk innen!


  Mérges vagyok magamra, hogy nem tudom megkönnyíteni számukra az átállást. Máris sokkal több változást kellett elviselniük, mint amennyit bárkinek szabad volna. Igyekeztem betölteni az űrt, amit anyánk szülői ténykedése hagyott maga után, hogy nekik ne kelljen megtapasztalniuk mindazt, amit nekem kellett, de egyfolytában aggódom, hogy baromira elszúrom.


  Sikerül eljutnunk a jégkrémes pultig, ahol meg kell állnunk.


  Minden ember, akivel összefutottunk, látványosan megbámult minket, de ez a nő, aki most itt áll velünk szemben, egyenesen eltorlaszolja az utunkat a bevásárlókocsijával, úgy, hogy ne is tudjuk megkerülni.


   Elnézést kérek!  Valamiképp sikerül megoldanom, hogy ne essen le az állam, de az automatikus bocsánatkérés kicsúszik, még ha a kis ütközés nem az én hibámból történt is.


   Már láttam magukat  billegteti vádlón az orrom előtt az ujját, és összehúzott szemmel néz az arcomba.  Maguk költöztek be a szemben lévő házba. A házunkkal szemben, ahol a szerelmemmel lakom.


  A fiúk kuncognak a szerelmem kifejezés hallatán.


  Nekem is csak az utolsó pillanatban sikerül visszafognom a kacajomat.


   Valóban? Örvendek. Még nem volt alkalmam megismerkedni túl sok szomszéddal.


   Tudom  feleli, enyhén felemelt orral.  De a szomszédjukban lakó jóképű fiatalemberrel már igen.


   Juj!  Elég, hogy eszembe jusson, máris elszorul a gyomrom.  Calebbel? Igen, segített beköltöznünk, és vele jött…  Basszus, hogy is hívták a másik két fickót?


   Thayer és Laith  így a nő.


  Jézusom! Egy kíváncsi, minden lében kanál szomszéd lakik átellenben. Én vagyok a világ legnagyobb balekja.


   Igaz.  Veszek egy nagy levegőt, hogy visszanyerjem a lelki egyensúlyomat.  Ők is segítettek.


  Kutatok egy kicsit az agyamban, mit is mondott Caleb, ki lakik a velünk szemben lévő házban.


   Cynthiához van szerencsém?


   Nem!  csattan fel.  Én Thelma vagyok. Cynthia a partnerem. Hivatalosan nem vagyunk házasok, de jobban hangzik, mint ha elismerném, hogy a mi korunkban bűnben élünk.


  Az öcséim nem tudják türtőztetni magukat, fetrengenek a röhögéstől. Én is egyre közelebb kerülök hozzá.


   Nevessetek csak, kis barátaim!  így Thelma.  Nekem elég, hogy végre önmagam lehetek, és önazonos életet élek. Azt hiszem, manapság így szoktak fogalmazni a fiatalok. Belegondolni is rémes, mennyi időt elfecséreltem a férfiakra. Akkor sem ismernék fel a csiklót, ha hozzájuk vágnak egyet.


   Jól van!  Felforrósodó arccal hátrálok egy lépést.  Elnézést, most már tényleg ideje hazaindulnunk.


   Még nem fejeztem be!  Thelma újra közelebb taszítja a bevásárlókocsiját.  Meg akartam hívni magukat vacsorázni. A barátnőm, Cynthia, remek szakács. Életükben nem ettek még olyan fasírtot, mint amilyet ő készít. Szeretik a fasírtot?  kérdezi, ám mielőtt bármelyikünk válaszolhatna, folytatja.  Mindegy is.  Legyint egyet.  Ezt szeretni fogják. A vacsora ma este hatkor lesz. Ne jöjjenek hamarabb.


   Én…  Nem tudom, mit mondjak, az agyam kétségbeesetten próbálja tartani az iramot a fejleményekkel.


  Mielőtt sikerülne, Thelma sarkon fordul, és sietve eltűnik a bevásárlókocsijára támaszkodva. Az az érzésem, szándékosan csinálta, hogy bűntudatot keltsen bennem, és ne merjem kihagyni a vacsorát.


   Mi az a csikló?  kérdi most mellettem Quinn.  A vagina része?


   Onnan jön ki a pisi?  érdeklődik Casen is.


  Lehunyom a szememet, és bár semmiképp sem sorolnám magam a vallásos emberek közé, ezúttal néma fohászt küldök az ég felé. Minden támogatásra szükségem lesz.


  Negyedik fejezet


  HALLE


  Meglepne, ha Thelma arra számítana, hogy az új szomszédai süteményporból alkotott brownie-t hoznak ajándékba, de szorosan megmarkolom a dobozt, és eltökélten átmasírozom vele az úton. Gyanítom, inkább annak örülne, ha szervdonornak ajánlkoznék vagy vért adnék, de be kell érnie a Betty Crocker-féle brownie-val.


   Nem vagyok biztos benne, hogy ez jó ötlet  mormolja Casen a balomon.


   Thelma arcára rá van írva, hogy Megöllek benneteket, és elásom a hullátokat a pincémben!  teszi hozzá Quinn.


  Összeszorítom a fogamat, és egyik öcsémről a másikra nézek.


   Minden oké lesz. A nő nem több negyven kilónál. Lefogjuk, ha kell!  Megállok az előkert becsukott kapujánál, aztán hagyom, hogy Quinn kinyissa és belépjen.


  Ránéz az ikertestvérére, és egyforma mozdulattal bólintanak.


  Legalább ez eldőlt.


  Caleb kocsija megint nem áll ott a háza előtt. Vagy még mindig nem ért vissza. Korán reggel elindult, azóta nem láttam. Nem mintha lényeges volna. Nem kérdeztem meg, mivel foglalkozik, de bűntudatom lesz, ha arra gondolok, tegnap mennyi idejét ránk pazarolta, pedig ma korán reggel indulnia kellett. Így meg végképp, ha ilyen hosszú nap állt előtte.


  A verandalépcsők nem recsegnek, nem is nyikorognak a lépteink alatt. Az ajtó mellett szép csengőgomb.


  Hátranézek a vállam fölött, és szemügyre veszem az erősen lepukkant házat, ahová beköltöztünk. Folyamatban van a felújítás. Végül majd egész szép lesz.


  Lehet, hogy beletelik tíz évbe, de eljön majd az az idő, amikor a most még elég roskatag házban sok örömünk telik majd, és büszkék leszünk rá.


  Megnyomom a csengőt, és visszatartom a levegőt. Az után a beszélgetés után, amit az élelmiszerboltban folytattunk Thelmával, gőzöm sincs, mire számítsak.


  Másodpercek múlva kinyílik az ajtó, és feltűnik Thelma.


   Pontosak vagytok. Le vagyok nyűgözve.


  Arrább lép, hogy beengedjen minket. A ház jobb állapotban van, mint a miénk, de elég régimódi a berendezés. Balról, a nappaliban rózsaszín szőnyeget látok.


   Ezt desszertnek hoztam  mutatom Thelmának a kezemben szorongatott tepsit.


  Csücsörítve megszemléli.


   Brownie?


   Igen?  Inkább kérdésnek hangzik, számomra is ismeretlen okból.


   Hmm.  Elveszi tőlem a tepsit, és elcsoszog a folyosón.  Házi?


   Hát… én sütöttem.  Követem Thelmát, mert úgy gondolom, ebben a helyzetben ezt kell tenni. A fiúk szorosan a nyomomban.


  Váratlanul megtorpan, mi is azonnal lefékezünk. Szegény Casen majdnem orra bukik egy szőnyeg sarkában, de sikerül megtámaszkodnia.


   Tehát porból készült, mi?


  Sóhajtok.


   Igen. Betty Crocker, ha tudni akarja.


  Valaki mentsen ki ebből a rémálomból!


  Thelma köhécsel, aztán így szól:


   Erre gyertek!


  A konyhában egy másik nőt találunk, aki letesz a pultra két fogókesztyűt a tűzhely mellé, és a kötényét lesimítva, kedves mosollyal felénk fordul. Biztosan ő Cynthia.


   Remélem, ez a nőszemély nem kellemetlenkedett sokat!  Hüvelykujjával bök Thelma felé.  Szereti bosszantani az embereket.


  Thelma nevetve leteszi a brownie-s tepsit a pultra.


   Unalmas lenne az élet, ha nem tenném.  Gyengéden megfogja a karomat.  Remélem, nem bosszantottalak fel nagyon.


  Szédelegve pislogok rá.


   Én csak… Hogyan?


  Thelma folytatja, mit sem törődve a zavarommal.


   Egy percig sem tagadom, hogy kíváncsi vagyok, de gonosz semmiképp. Hogy szeretek-e parancsolgatni? Ó, igen! Másképp hogyan tudtalak volna rávenni titeket, hogy gyertek át vacsorázni? Csont és bőr vagy, szívem, de nem telik bele sok idő, és varázsolunk rád egy kis húst.


  Most sem találom a szavakat.


   Ó… Hát jó.


  Könnyen lehet, hogy ez a legbénább mondat, ami életemben elhagyta a számat. A múltban talán visszavágtam volna, és megmondom Thelmának, mekkora marhaságokat beszél, de most, őszintén szólva, túl fáradt vagyok hozzá, hogy érdekeljen ez az egész. Mostanában ez a természetes állapotom. Több mint egy évtizede elnyűtt vagyok, ez az ára annak, ha valakinek túl hamar és túl gyorsan felnőtté kell válnia, de a mostani elcsigázottságom minden eddigin túltesz.


  Cynthia a konyha mellett nyíló étkező felé int.


   Menjetek, üljetek le! Már csak pár perc, és kész.


  Az asztalhoz tessékelem a fiúkat, de aztán visszafordulok.


   Biztosan ne segítsek?


   Nem kell, szívem, köszönöm.  Cynthia rám mosolyog, a szeme csupa kedvesség. Az ötödikes osztályfőnökömre emlékeztet. Ő volt, aki észrevette, hogy sosem viszek ebédet az iskolába, és sosem tölti fel senki a menzás számlámat. Onnantól mindig gondoskodott róla, hogy mindennap egyek valamit, de úgy, hogy eljátszotta, mintha véletlenül mindig túl sok ételt pakolna magának. Akkoriban minden gyanakvás nélkül hittem neki, és titokban örültem a hülye szokásának, hogy mindig egy vagon kaját hoz magának. Csak évekkel később döbbentem rá, milyen kedves és önzetlen gesztus volt ez tőle. Nem az ő gyereke voltam, nem az ő gondja, és mégis észrevette. Belátott az álca mögé, ahová elrejtőztem. Úgy segített, hogy ne érezzem magam kellemetlenül. Meglátta a lányt, aki minden tőle telhetőt megtett, hogy észrevétlen maradjon. Amikor ő rám nézett, ugyanúgy ragyogott a szeme, mint Cynthiáé. Nem sajnálkozott, csak törődött velem.


   Csak nekem tűnik úgy, hogy ez a két nyanya iszonyú fura?  sziszegi felém Quinn, amikor leülök vele szemben az asztalhoz.


   Csönd!  figyelmeztetem, és óvatosan bokán rúgom az asztal alatt.


  Thelmából azt is kinézem, hogy emberfelettien jó hallása van.


  Egy-két perc múlva Cynthia visszatér egy sültes tállal. Thelma is megjelenik a kezében egy nagy tál salátával.


   Segítsek behozni a dolgokat a konyhából?  kérdezem, félig felemelkedve a székemről.


   Ne!  Cynthia hangja enyhén rosszalló.  Maradj csak, ahol vagy.


  Mindketten sietve visszamennek a konyhába.


   Szerintem túszul ejtettek minket.


   Gondoljátok, hogy tele a pincéjük hullákkal?  kérdi Quinn.


  Legszívesebben az asztalba verném a fejemet, de visszafogom magam.


   Csend legyen!  sziszegem.


  Holtfáradt vagyok, és az utolsó, amire vágyom, hogy a két öcsémmel viaskodjam, miközben két öregasszony valódi motivációin tűnődöm. Máris utálom ezt a rohadt várost!


  Cynthia és Thelma visszatér, az egyikük egy tál krumplipürét, a másik frissen sült zsemlével teli tálcát hoz.


  Jól van, tudom, megkérdőjelezhető, hogy normális vagyok-e, de annyit bevallok, hogy szerintem isteni illatok szállnak. Elhatározom, hogy annyit fogok falni, amennyi belém fér. Ki tudja, mikor jutok kajához újra.


  Még a két öcsém is ragyogó szemmel néz egymásra. Majd megszakad a szívem, amiért nem tudok ilyen ételekkel szolgálni nekik. Az étel nagy luxus, bármit mondanak is azok, akik sosem éheztek.


  Végigfut a tekintetem az asztalon. Összefut a nyál a számban.


   Fantasztikusan néz ki.


   És az illata sem rossz!  teszi hozzá Casen.


  Quinn meg sem tud szólalni, mert a teljes figyelmét leköti, hogy elkerekedő szemmel bámulja a terülj, terülj, asztalkámat.


   Hát akkor mire vártok? Lássatok neki!


  A szavak alig hagyják el Thelma száját, és a fiúk máris púpozva megrakják a tányérjukat. Thelma és Cynthia némán figyelik őket, tágra nyílt szemükből ámulat és rémület elegye sugárzik.


   Hé, másoknak is hagyjatok!  Igyekszem könnyed hangot megütni, de a megrovás így is megrovás. Úgy érzem, hogy a szomszédaink bármelyik pillanatban meggondolhatják magukat, és kitessékelhetik a két öcsémet az ajtón, amiért vadállat módjára viselkednek.


  A két fiú lassít, és szégyenlős pillantásokat vetnek maguk köré.


   Ne aggódj, kedvesem!  Cynthia egyenesen nekem címzi a szavait, és egy bátorító mosolyt villant rám.  Bőven van még ott, ahonnan ez jött!


  Miután a fiúk megpakolták a tányérjukat, a két nő felém biccent, hogy rajtam a sor. Jobban örülnék, ha ők szednének először, de engedelmeskedem a csendes utasításnak, és mindenből szedek egy kicsit.


   Jaj, kedvesem, vegyél magadnak többet nyugodtan!  Cynthia szemében részvét villan.


   Biztos?


   Teljesen biztos  horkant Thelma.


  Szedek még egy keveset a tányéromra. Már réges-régen hozzászoktam, hogy kevéssel is ellegyek. Azon ritka alkalmakkor, ha több étel volt otthon, mint általában, anyám rám sütötte, hogy nagybelű vagyok, ha többet szedtem, mint amennyit ő elégnek vélt. Hamar megtanultam, hogy jobban járok, ha keveset eszem.


  Amikor a két nő megkérdezi a fiúkat, izgulnak-e már az iskola miatt, ami egy hónap múlva kezdődik, Quinn megrántja a vállát, és egy nagy villányi krumplipürét lapátol a szájába.


   Azt hiszem.


  Casen válasza messze nem ilyen visszafogott.


   Az iskola szívás.


  Nagyot sóhajtok, a két nő egyszerre rám néz.


  Tovább kérdezősködnek, kíváncsiak rá, mivel foglalkozom, és hogyan vagyok képes otthonról ellátni a feladatokat.


  A vacsora nagyon finom, mégis alig tudom megenni, ami a tányéromon van. Túlságosan izgulok, mert képtelen vagyok rájönni, mi lapulhat a sok kérdés mögött. Amikor véget ér a vacsora, Cynthia és Thelma minden tiltakozásom ellenére elcsomagolják nekünk a maradékot.


   Lehet, hogy a két nyanya elég fura  jegyzi meg Casen, amikor becsukódik mögöttünk az ajtó , de főzni, azt tudnak!


  Nem téved.


  Amikor a két fiú becaplat a házba, hátralesek a vállam fölött, és egyáltalán nem lep meg, hogy a szemközti épületből két szempárt látok kukucskálni. Fölemelem a kezemet, aztán erőtlenül leejtem.


  Ötödik fejezet


  HALLE


  Napok óta nem láttam az új szomszédunkat, ezért eléggé meglep, amikor felgyullad a villany a verandán, és megvilágítja a rendezett hátsó kertet. Caleb lép ki az épületből.


  Ösztönösen összehúzom magam, mintha abban reménykednék, ha elég mélyre csúszom a műanyag székben, észrevétlen maradhatok. Már azt is bánom, hogy felgyújtottam a verandánkon az ócska, villódzó lámpát. Jobban jártam volna, ha elücsörgök a sötétben, figyelve, hogyan alkonyodik.


  A szomszédunk rákönyököl a korlátra, és úgy elernyed a válla, mint egy többnapos léggömb.


  Nem vesz észre, ezért alaposan megnézem magamnak, egymás után megszemlélem széles vállát és keskeny derekát. Karcsú és magas, de nem hórihorgas, a haja sötét mézszínűnek látszik a sötétedő ég alatt.


  Gondolnom sem kellene rá, nemhogy megbámulni. Abból csak baj lenne, ha lefeküdnék a szomszédommal! Lehet, hogy rövid távon jólesne, de aztán? Nem tudnánk elkerülni egymást.


  Igyekszem nem észrevenni, milyen jól néz ki a feneke a nadrágban. Egyszer csak hátranyúl, és a farzsebéből kivesz egy kis szögletes dobozt.


  Az egy…?


  A tenyeréhez ütögeti, és kivesz egy… bizony, egy cigit, aztán a dobozt visszacsúsztatja a zsebébe. Pár másodpercig az ujjai közt tartja, és úgy szemléli a kis rudat, mintha mérlegelne valamit. Végül a szájába teszi, és a tenyerével védve a lángot meggyújtja.


  Akkorát sóhajt, hogy még én is hallom, aztán megfordul, a korlátnak dől, és átveti egymáson a bokáját. A fejét lehajtja, és a válla is úgy elernyed, mintha nagyon szomorú és elcsigázott volna.


  A következő pillanatban felemeli a tekintetét, és egyenesen a szemembe néz.


  A francba!


  Rajtakapott.


  Ráadásul a lehető legrosszabb értelemben. Nem csak felnézett, és meglátta, hogy ott vagyok. Nem, meglátta, hogy bámulom.


  Valaki lőjön le!


  Lassan árad szét a mosoly az arcán. Óvatosan kiveszi a szájából a cigit, és felém int.


  Üdvözlésre emelem a kezem, és amikor elindul lefelé a verandalépcsőn, átkozni kezdem magam. Minden lépéssel, amit megtesz felém, át a gyepen, egyre jobban dübörög a szívem, és amikor átlépi a kerítést, ahol egy egész panel hiányzik, az arcom felforrósodik.


   Helló!  üdvözöl mély hangján, ami végigborzong a gerincemen.


  Muszáj lefeküdnöm valakivel. Hónapok is eltelhettek már a legutóbbi alkalom óta. Nyilvánvaló, hogy nem volt túl emlékezetes, máskülönben tudnám, mennyi ideje volt.


   Napok óta nem láttalak! 

